## Carlos Mazón avança que el 100 % de la xarxa de Metrovalencia està operativa i el TRAM d’Alacant circula amb normalitat

*** Assenyala que més de 90.000 passatgers han utilitzat al llarg del dia de hui els servicis de Metrovalencia i TRAM d’Alacant
* El cap del Consell ha visitat les instal·lacions de Ferrocarrils de la Generalitat Valenciana (FGV) per a seguir l’evolució de les línies afectades pel tall de subministrament elèctric**

**València.**

El president de la Generalitat, Carlos Mazón, ha avançat que el 100 % de la xarxa de Metrovalencia “torna a estar operativa” i que el TRAM d’Alacant “ja circula amb total normalitat”.

Així ho ha assenyalat després de visitar, juntament amb el conseller de Medi Ambient, Infraestructures i Territori, Vicente Martínez Mus, el lloc de comandament provisional de Ferrocarrils de la Generalitat Valenciana (FGV), situat en els tallers de Germans Machado de València.

Mazón ha explicat que les línies 1, 2 i 7 de Metrovalencia ja estan en circulació, amb alguns retards puntuals, després de no estar en servici durant les primeres hores del matí. Igualment, les línies 3, 5 i 9 funcionen amb relativa normalitat, així com el servici de les línies de tramvia 4, 6, 8 7 i 10.

El cap del Consell també ha destacat que el servici substitutori de les L1, L2 i L7 de la zona sud, que romanen inoperatives després de les inundacions del passat 29 d’octubre, ha tornat a la seua configuració habitual. Per tant, els autobusos de Paiporta i Picanya tornen a València Sud, després de ser desviats a Safranar en les últimes hores.

De la mateixa manera, Mazón ha informat que des de primera hora del dia de hui s’ha représ el servici amb xicotetes incidències que s’han anat resolent durant la jornada, de manera que el TRAM d’Alacant ja ha restablit el servici amb normalitat.

De fet, al llarg de dia de hui ja han sigut més de 90.000 passatgers els que han utilitzat els servicis de Metrovalencia i TRAM d’Alacant.

Respecte al TRAM de Castelló, el president ha indicat que des d’ahir a la vesprada circula amb normalitat, després de la incorporació de vehicles de combustió per a reforçar el servici, que han sigut reemplaçats progressivament per vehicles elèctrics.

El cap del Consell ha agraït a tots els responsables i tècnics d’FGV el treball intens per a restaurar l’operativitat dels servicis de Metrovalencia i TRAM.

Fecha: 29/04/2025